text: Forældre vil have ny superskole
  10 maj 2012 kl. 09.07
  To skolebestyrelser i Gjesing ved Esbjerg er blevet enige om, at slå Blåbjerggårdskolen og Vestervangskolen sammen til en stor superskole med over 1100 elever.
  Skolen skal ligge på den nuværende Vestervangskole, mens Blåbjerggårdskolen ikke længere skal bruges som skole. Det skriver JV.dk. 
  ? Vi tænkte, hvorfor ikke prøve at samarbejde noget mere. Skolerne er i forvejen to fyrtårne, der er vant til at tænke lidt videre, siger Mark West, som er formand for skolebestyrelsen på Vestervangskolen til jv.dk.
  Helle Stausholm, som er formand for forældrebestyrelsen på Blåbjerggårdskolen er enig.
  ? Det er vigtigt, at vi har denne her udvikling, så det ikke bliver en skole i afvikling, siger hun.
  Skolen får omkring 1150 elever og 140 ansatte og skal både rumme en række C-klasser for børn med ADHD, en eliteidrætslije og en Da Vinci linje for børn, der har brug for ekstra udfordringer.
  